
Preporuke za sprječavanje zaraze bolešću COVID-19 
tijekom održavanja svadbenih obreda i slavlja 


Slijedom reaktivacije određenih aktivnosti temeljem Odluke o prilagodbi mjera za organizaciju 
svadbenih obreda i slavlja preporučuje se postupanje sukladno sljedećim preporukama. 


1. Opće preporuke 





Vidljive obavijesti. Za sve djelatnike i posjetitelje na vidljivom je mjestu potrebno postaviti obavijesti 
o potrebi pridržavanja općih higijenskih mjera i mjera fizičke udaljenosti te nošenju maski za lice ili 
medicinskih maski u objektu. Na ulazu u objekt i drugdje na vidnom mjestu u objektu mora biti 
istaknuta obavijest omaksimalnom dopuštenom broju gostiju koji se smiju nalaziti unutar objekta. 


Pojačana osobna higijena. Treba izbjegavati nečistim rukama dodirivati usta, nos, oči i lice. 


Fizička udaljenost. Za cijelo vrijeme boravka u svim prostorima, uključujući dolazak i odlazak, 
preporučuje se održavanje fizičkog razmaka između osoba (sudionici, predstavnici vjerskih zajednica i 
osoblje) od 1,5 metra. Pravilo fizičke udaljenosti ne mora se primjenjivati između članova istog 
kućanstva ili osoba koje su uobičajeno u bliskom kontaktu. 


Maske za lice. Preporučuje se korištenje maske za lice ili medicinskih maski za osoblje koje poslužuje 
na svadbenim slavljima. Maska za lice mora cijelo vrijeme tijekom nošenja prekrivati nos i usta. Upute 
za pravilno korištenje maski za lice dostupne su na sljedećoj poveznici: https://bit.ly/3caB81N 


Ograničenje ukupnog broja sudionika. Najveći broj sudionika koji mogu istovremeno boraviti u 
zatvorenim i na otvorenim prostorima, uz poštovanje preporučenog fizičkog razmaka od 1,5 metra 
među posjetiteljima, organizatori će odrediti sukladno veličini prostora vjerskih objekata i objekata 
predviđenih za svadbeno slavlje pazeći da za svakog sudionika ima isplanirano najmanje 4 m? 
prostora. U nastavku teksta u tablici je preporučen najveći mogući broj sudionika poštujući sve mjere 
koje su navedene u ovoj preporuci. 


COVID-redar. Okupljanja bilo koje vrste i sadržaja, koja uključuju više od 50 sudionika, moraju imati 
COVID-redara na svakih 50 okupljenih osoba. Svi sudionici moraju biti upoznati s mjerama prevencije 
za pojedini događaj. Za organizaciju okupljanja u skladu s mjerama kao i ishođenje svih potrebnih 
odobrenja odgovoran je organizator a za provedbu uputa zaduženi su COVID-redari koje je dužan 
educirati i opremiti organizator skupa. 

Evidencija. Preporučuje se vođenje evidencije sudionika i osoblja radi lakšeg praćenja kontakata u 
slučaju eventualne pojave zaraze virusom SARS-CoV-2 pri čemu će se prikupljati osnovni podatci: ime, 
prezime i broj telefona. 


Dnevno mjerenje tjelesne temperature. Sudionici, predstavnici vjerskih zajednica, kao i osoblje 
objekta za svadbeno slavlje trebaju prije obreda, odnosno svadbenog slavlja izmjeriti tjelesnu 
temperaturu. Ako je tjelesna temperatura u jutarnjim satima viša od 37,2 “C, ako se osoba osjeća 
bolesno ili ima bilo koje znakove bolesti (odnosi se na sve simptome i znakove bolesti, ne samo na 
bolesti dišnih puteva), ne preporučuje se odlazak na posao, odnosno sudjelovanje na svadbenim 
obredima i slavlju. 


Sklapanje braka na otvorenom. Preporučuje se, ako postoji mogućnost, organiziranje obreda i slavlja 
na otvorenom. 


2. Održavanje obreda vjenčanja građanskog oblika 





Sklapanje braka pred matičarem. Prilikom sklapanja braka u matičnom uredu ili kojem drugom 
zatvorenom ili otvorenom objektu/prostoru potrebno je pridržavati se općih mjera za prevenciju 
prijenosa zaraze. 

Maske za lice. U zatvorenom prostoru preporučuje se nošenje maski za lice ili medicinskih maski za 
sve osobe izuzev mladenaca i kumova. 

Fizička udaljenost. Preporučuje se održavanje međusobne udaljenosti od 1,5 metra između sudionika 
svadbenog slavlja i službenih osoba. 


3. Održavanje obreda vjenčanja vjerskog oblika 





Crkva. Preporuke za sprječavanje zaraze bolešću COVID-19 tijekom obreda u crkvama i molitvenim 
prostorima vezano za vjerska okupljanja dostupne su na sljedećoj poveznici: https://bit.ly/2XCi86X 
Na istoj poveznici pod točkom 7. dostupne su i Specifične mjere za Katoličku crkvu. 

Džamije. Preporuke za sprječavanje infekcije prilikom vjerskih okupljanja u džamijama dostupne su 
na sljedećoj poveznici: https://bit.ly/3egXEET 

Sinagoge. Preporuke za članove židovskih zajednica tijekom pandemije bolesti COVID-19 dostupne su 
na sljedećoj poveznici: https://bit.ly/2ZKfO0v 

Napomena. Trenutno preporučena fizička udaljenost iznosi 1,5 metar, što se odnosi i na udaljenost u 
vjerskim objektima. 

4. Održavanje svadbenog slavlja 





Organizacija svadbenog slavlja. Preporučuje se da sve osobe, organizator skupa kao i izvođači u 
posljanjih 14 dana nisu boravili u inozemstvu prethodno provedbi svadbenog slavlja. 


Pozivanje uzvanika. Prilikom pozivanja uzvanika organizatori i mladenci informiraju uzvanike o 
važećim mjerama i daju upute i informacije. Preporučuje se da se na svadbeno slavlje ne pozivaju 
uzvanici stariji od 65 godina ili obojeli od kroničnih bolesti (srčano-žilnog, dišnog sustava ili koji imaju 
šećernu bolest). 


Dezinfekcija ruku. Na ulazu u prostor te u samom prostoru na još pokojem lakše dostupnom mjestu 
sudionicima i osoblju treba biti osiguran dozator s dezinfekcijskim sredstvom za ruke i jasno istaknuta 
obavijest o obvezi dezinfekcije ruku. Dozator s dezinfekcijskim sredstvom (npr. na bazi 70-postotnog 
alkohola ili drugo dezinfekcijsko sredstvo registrirano kao antiseptik za primjenu na ljudskoj koži). 
Osoblje treba voditi brigu da dozator pravovremeno opskrbljuju novim količinama dezinficijensa kako 
bi ga uvijek bilo dovoljno. 


Nema stajaćih mjesta. Nema stajaćih mjesta niti visokih stolova ako se za visokim stolovima 
omogućuje jedino stajanje gostiju oko stola. Za šankom (barsko posluživanje pića) postoje samo 
sjedeća mjesta i stajanje je zabranjeno a objekti moraju imati dostupne visoke stolice za sjedenje 
razmaknute 1,5 metar jedna od druge. 


Označavanje sjedećih mjesta. Preporučuje se da se unaprijed označe sva sjedeća mjesta koja 
međusobno trebaju biti udaljena najmanje 1,5 metar te da se ograniči dolazak na najviše onoliko 
sudionika koliko ima označenih mjesta. Među stolovima razmak mora biti najmanje 3 metra a 
organizator smije pozvati onoliko uzvanika koliko prostor omogućava tako da po svakoj osobi osigura 
prostor korisne površine od 4 m“. Maksimalni broj osoba za stolom je 8. 


Ulazak u prostor i raspored sjedenja. Uzvanici trebaju ulaziti u prostor gdje se održava svadbeno 
slavlje tako da se ne zadržavaju i ne grupiraju te da čim kraćim putem dođu do svog stola. 
Preporučuje se da najprije ulaze uzvanici koji sjede u najudaljenijem dijelu prostora gledajući od vrata 
i tako po redu. Preporučuje se da za istim stolom budu smješteni uzvanici iz istog kućanstva. Također 
se preporučuje da raspored sjedenja bude točno utvrđen i nepromijenjen tijekom trajanja svadbenog 
slavlja. 


Glazba. Preporučuje se da se održavaju izvedbe samo sukladno evidenciji i s točno navedenim 
izvođačima. Preporučuje se da se pozornicu postavi na udaljenost od 4 metra od ostalih sudionika. 
Razmak od 2 metra preporučuje se između i od izvođača pjevačkih dionica te glazbenika s puhačkim 
instrumentima. Preporučuje se razmak od 4 metra između publike i izvođača na sceni. 

Plesni podij. Plesati smiju jedino mladenci i njihovi roditelji (skrbnici) ili uži članovi obitelji na samom 
početku slavlja. Ples nakon toga nije dopušten. 


Posluživanje i konzumacija hrane i pića. Radi čim manjeg grupiranja uzvanika oko šanka ili švedskog 
stola preporučuje se posluživanje hrane, pića i napitaka isključivo na stolove ispred gosta. 


Posuđe. Čaše, ostalo posuđe i ostale predmete ne treba dijeliti s drugim osobama. 


Maksimalna zaštita posjetitelja i zaposlenika. Prilikom interakcije s posjetiteljima osoblje treba 
koristiti zaštitnu masku koja prekriva nos i usta. Treba im stalno biti na raspolaganju dezinfekcijsko 
sredstvo kojim će redovito dezinficirati ruke. 


Radno vrijeme objekta i završetak svadbenog slavlja. Preporučuje se da svadbeno slavlje završi do 
ponoći što je ujedno i kraj radnog vremena objekta u kojem je ono organizirano. 


5. Higijena prostora 





Klimatizacijski uređaji, uređaji za grijanje i ventilaciju. Opća preporuka za unutarnje prostore je 
prozračivanje otvaranjem prozora, a manje korištenjem ventilacijskih sustava. Pri korištenju 
ventilacijskih sustava treba posvetiti posebnu pažnju praćenju stanja filtara i održavanju pravilnog 
stanja brzina zamjene zraka u zatvorenom prostoru. Treba redovito provjeravati pravilno 
funkcioniranje opreme za ventilaciju i izmjenu zraka. Preporučuje se ventilacija povećanim 
postotkom vanjskog zraka koji cirkulira u sustav te način rada bez recirkulacije kako bi se poticale 
promjene zraka koje smanjuju koncentraciju potencijalno zaraznih čestica. 


Čišćenje i dezinfekcija prostora. Često dodirivane površine kao što su ručke na vratima, ručke na 
prozorima, radne površine, rukohvati, slavine u toaletima, tipke vodokotlića, prekidači za struju, 
zvona na vratima te druge dodirne površine koje koristi veći broj osoba neophodno je dezinficirati 
prije početka obreda, odnosno svadbenog slavlja. Pri planiranju rasporeda vjerskih i ugostiteljskih 
objekata, potrebno je osigurati dovoljno vremena za ulazak i izlazak sudionika te u slučaju dva 
uzastopna događanja omogućiti dovoljno vremena za prozračivanje i dezinfekciju prostora. Detaljnije 
upute dostupne su na sljedećim poveznicama: 


Bez oboljelih od COVID-19: https://bit.ly/2VLkkt3 
Osobe pod sumnjom ili oboljele od COVID-19: https://bit.ly/3d1WmiS . 


